Voluntarii UE pentru ajutor umanitar au calificări diverse și provin din orizonturi diferite, ceea ce reflectă abordarea bazată pe necesități care a fost adoptată pentru a defini trimiterea pe teren a voluntarilor și pentru a selecta potențialii candidați pentru „Voluntarii UE pentru ajutor umanitar”. Din cele 368 de oportunități de voluntariat care se preconizează că vor fi disponibile în cursul anului 2019, organizațiile intenționează să ofere 275 de posturi (75,7 %) voluntarilor debutanți (mai puțin de 5 ani de experiență relevantă) și 93 de posturi (25,3 %) voluntarilor cu experiență (peste 5 ani de experiență relevantă).

Graficul de mai jos prezintă țările în care se preconizează începerea misiunilor pe teren în 2019 în cadrul cererii de propuneri din 2018. Evaluarea situației în materie de securitate din fiecare țară va fi revizuită înainte de începerea misiunii (de exemplu, pentru Nicaragua și Burundi).

Figura 2: Țările de mobilizare pe teren propuse ca urmare a cererii de propuneri privind mobilizarea din 2018

De la începutul inițiativei, domeniile de competențe cele mai solicitate de organizații au fost în comunicare (17 %), gestionarea riscului de dezastre (11 %), finanțe (10 %), consolidarea capacităților (10 %), gestionarea proiectelor (9 %), dezvoltarea pe baza nevoilor comunității (7 %), egalitatea de gen (7 %), monitorizarea și evaluarea (4 %) și adaptarea la schimbările climatice (4 %).

De la lansarea inițiativei, au fost încheiate cu succes 77 de misiuni de voluntariat online, dintre care 54 în 2018. Printre sarcinile solicitate cel mai frecvent se numără cercetarea, traducerea, concepția grafică, schimbul de cunoștințe și activitățile tehnologice și de cartografiere.

Exemple de misiuni de voluntariat din cadrul proiectelor puse în aplicare în 2018

Proiectul „EU Aid Volunteers strengthening the resilience and response capacity of vulnerable and disaster-affected communities in the Middle East, Africa, Southern and Central America” (Voluntari UE pentru ajutor umanitar, care consolidează capacitatea de reziliență și de reacție a comunităților vulnerabile și afectate de dezastre din Orientul Mijlociu, Africa, America de Sud și America Centrală) reunește trei organizații de trimitere din Italia (GVC) și Spania (Alianza por la Solidaridad și Acción Contra El Hambre) care colaborează pentru a trimite pe teren 33 de voluntari UE pentru ajutor umanitar în cadrul operațiunilor de ajutor umanitar desfășurate în 19 organizații de primire din 12 țări din afara UE (Tunisia, Palestina, Iordania, Liban, Bolivia, Peru, Guatemala, Nicaragua, Burkina Faso, Burundi, Mozambic, Mauritania). În Guatemala, proiectul vizează consolidarea capacităților organizațiilor locale de a găzdui voluntari, de a preveni situațiile de urgență și de a consolida pregătirea în caz de dezastru. Europenii și cetățenii de la nivel local colaborează pentru a consolida reziliența comunităților vulnerabile din țările cel mai puțin dezvoltate și fragile. Un voluntar debutant al UE pentru ajutor umanitar care lucrează la monitorizare, evaluare, responsabilizare și învățare scrie despre rolul său din Guatemala, unde a realizat sondaje privind alimentația copiilor:

„În primul rând, ceea ce solicită cea mai mare parte a timpului sunt sarcinile pe termen scurt la nivel de proiect. De exemplu, timp pentru a lua parte la selecția beneficiarilor, pentru a calcula dimensiunea unui eșantion pentru un anumit sondaj, pentru a face în așa fel încât chestionarul să fie ușor de utilizat de pe tabletă, pentru a revizui studii statistice, pentru a defini indicatorii ... De cele mai multe ori este destul de tehnic, dar mă simt util atunci când îmi folosesc cunoștințele informatice și statistice pentru a participa la proiect. [...] Din punct de vedere profesional, a fost un bun memento cu privire la modul în care teoria aplicată în domeniu este dificil de echilibrat cu realitatea de pe teren. Cum pot alege, în mod aleatoriu, să cercetez case aflate la 2400 de metri altitudine, când unele se află la 40 de minute distanță de mers pe jos, izolate, peste un curs de apă? [...] După aceea, deși am urmărit și am învățat de la personal foarte profesionist în prima zi, am realizat sondaje pe cont propriu, având sub responsabilitate una dintre cele două echipe formate din doi cercetători și un antropometru care măsoară greutatea și înălțimea copiilor cu vârsta sub 5 ani pentru a detecta subnutriția.” ( https://webgate.ec.europa.eu/echo/eu-aid-volunteers_en/story-meal_en )